Universis presentes licteras inspecturis, nos officialis Eduensis notum facimus quod in presencia dilecti nostri domini Odonis Boni de Autrelais, presbiteri, notarii publici juratique curie Eduensis et nostri viceque nostra in hac parte fungentis, personaliter constituti venerabiles viri domini decanus et capitulum ecclesie Eduensis in eorum capitulo et loco capitulari de mane, more et hora solitis, in unum personum campane congregati, suo et dicte ecclesie nomine ex una parte, et venerabilis et discretus vir magister Gaufridus Paute, dicte ecclesie Eduensis canonicus, tam suo proprio quam executorio nomine testamenti seu ultime voluntatis bone memorie domini Gaufridi Davidis, quondam episcopi Eduensis, avunculi sui, ex altera parte, asserentes dicte partes in dicto capitulo alias pluries fuisse inter eos prolocutum de et super duobus anniversariis panis et vini que dictus magister Gaufridus, suo et nomine predicto, pro salute animarum dicti domini Gaufridi ac bone memorie domini Reginaldi Malibernardi, quondam episcopi Eduensis, predecessoris inmediati et avunculi dicti domini Gaufridi, in dicta ecclesia annuatim facere et fieri proponebat, mediantibus redditibus et bonis propter hoc dictis dominis decano et capitulo assignandis, tandem habitis super hoc pluribus tractatibus, finaliter predictus magister Gaufridus Paute, non vi, non dolo nec metu ad hoc inductus, sed sponte, scienter et provide et ex mera liberalitate sua, ac pro consciencia dictorum quondam dominorum episcoporum et sua propria exoneranda, voluntatibusque eorundem adimplendis, ac pro salute animarum eorumdem, et ut in ipsa ecclesia de ipsis perpetuo salubris memoria habeatur, dedit, tradidit et deliberavit ac solvere promisit dictis dominis decano et capitulo, nomine quo supra, et ex causis inferius declaratis, res, redditus, bona mobilia, ornamenta ecclesiastica et summas pecunie seu francorum auri infrascriptorum: videlicet novem bichetos cum dimidio frumenti et septem bichetos cum dimidio avene ad mensuram de Lucenayo Episcopi, annui et perpetui redditus, sitos in villa et finagio de Lucenayo predicto, quos dictus dominus Gaufridus, quondam episcopus, dum viveret, tanquam privata persona et de bonis propriis suis et ex hereditate paterna et ejus industria, acquisivit a nobili viro domino Guillermo de Marchia, milite, prout in licteris super hoc confectis continetur; item, unam capellam pontificalem de pannis sericis rubei coloris, munitam aurifrisis ac una casula, duabus dalmaticis et duabus tunicis, duobus pluvialibus sive capis, fardistorio, duabus stolis, tribus manipulis, ejusdem coloris, tribus albis et tribus amicis paratis et corrigia parata, necnon et centum et viginti francos auri boni ponderis et cugni domini nostri Regis Francorum, quos redditus et capellam dictus magister Gaufridus ex nunc deliberavit dictis dominis decano et capitulo et ipsos dominos de capitulo de eisdem investivit. Promisit insuper idem magister Gaufridus, suo et nomine quo supra, coram dicto notario publico et jurato nostro, per juramentum suum propter hoc ad sancta Dei euvangelia manu tacta corporaliter prestitum, et sub ypotheca et obligacione rerum et bonorum suorum et executionis predicte, mobilium et inmobilium quoruncunque et ubicunque existentium, heredumque et successorum suorum quoruncunque bonorum eorumdem, predictos centum et viginti francos auri, ponderis et cugni predictorum, predictis decano et capitulo vel eorum certo mandato Edue reddere et solvere et realiter assignare infra instans et proximum festum beati Vincencii, pro redditibus et proventibus annuis et perpetuis ad opus dicte ecclesie Eduensis et duorum anniversariorum predictorum, ipsa summa primitus persoluta, faciendorum annuatim de pane et de vino, pro remedio animarum predictorum episcoporum, prout extitit in anniversariis panis et vini domini Anselli Pellis Anxeris et aliis similibus anniversariis hactenus fieri consuetis: videlicet unum pro dicto domino Gaufrido, quondam episcopo, in vigilia beati Vincencii, et aliud pro dicto domino Reginaldo, quondam eciam episcopo, in vigilia beate Marie Magdalene. Promisit insuper sub juramento et obligacione predictis, solvere et restituere dampna, interesse et costamenta que pro deffectu solucionis dicte francorum summe per dictum magistrum Gaufridum ad dictum terminum, quod absit, non facte, que dicti decanus et capitulum se dixerint incurrisse, necnon procurare cum effectu suis sumptibus et expensis erga reverendum in Christo patrem et dominum, dominum episcopum Eduensem, de cujus feodo sunt et movent redditus predicti a dicto milite acquisiti, admortisacionem ipsorum reddituum seu consensum ejusdem necessarium in hac parte, licteras acquestus, admortisacionisque et consensus predictorum opportunas tradere et deliberare dictis decano et capitulo et manus ipsorum de dictis redditibus facere intrari debitores eorundem; et predicti domini decanus et capitulum nomine quo supra promiserunt et promittunt bona fide quod dicta summa francorum ipsis per predictum magistrum Gaufridum vel suos effectualiter persoluta et ab ipsis habita et recepta una cum licteris predictis de ipsa summa redditus annuos ad opus dicte ecclesie et anniversariorum predictorum acquirere quamprimum commode poterunt et inde anniversaria predicta facere et celebrare modo et forma superius declaratis. Preterea, prefatus magister Gaufridus Paute, suo et nomine quo supra, asserens quod prefatus quondam dominus Gaufridus episcopus, dum viveret, ad laudem Dei et beate virginis Marie tociusque celestis curie et cultus divini augmentum, ordinavit ut per dimidium annum, videlicet alterius ebdomadis una missa matinalis singulis diebus dicti dimidii anni in ecclesia Sancti Nazarii Eduensis celebraretur per capellanum ydoneum ad hoc, per dictos decanum et capitulum deputandum, mediantibus certis redditibus propter hoc eisdem dominis decano et capitulo assignatis, assserens eciam dictus magister Gaufridus quod dictus dominus quondam Gaufridus, episcopus, dum ageret in humanis, affectabat redditus alios dictis decano et capitulo assignare in tantum quod in alio dimidio anno et alius alterius ebdomadis alia missa matinalis cothidie celebraretur ut sit singulis diebus una missa matinalis esset in dicta sancti Nazarii ecclesia perpetuis temporibus celebrata per duos capellanos per dictum decanum deputandos, qui unus post alterum et alterius ebdomadis ipsas missas celebrarent. Sed idem dominus Gaufridus, quondam episcopus, morte preventus, suum in hac parte non potuit desiderium adimplere. Dictus autem magister Gaufridus, suo et nomine quo supra, cupiens ut asserit, voluntatem et predictum desiderium dicti quondam domini Gaufridi episcopi et avunculi sui tam salubre deduccere ad effectum, quantum cum Deo potest, ut tenetur, dedit, concessit, tradidit et deliberavit ac quictavit, datque, cedit, tradit et deliberat atque quictat pro se et suis heredibus et successoribus suis quibuscunque prefatis dominis decano et capitulo suo et dicte sue ecclesie nomine et pro ipsis omnes et singulos redditus et proventus tam in bladis, denariis, censivis, costumis, pratis, terris et rebus aliis quibuscunque consistentes in villis de Tullione, de Thoisiaco et de Sedeloco ac villagiis, finagiis et territoriis castellaniarum locorum predictorum, ac eciam duas plateas in bancis carnificum Eduensium, seu duo loca pro duobus bancis in bocheria castri Eduensis per dictum dominum Gaufridum episcopum tanquam privatam personam aut alios ejus nomine et ad opus hujusmodi acquisitarum, necnon centum et viginti alios francos auri ponderis et cugni predictorum, pro redditibus aliis ad opus ecclesie, decani et capituli predictorum, necnon capellanorum qui dictam cothidie matinalem missam perpetuo in dicta ecclesia Sancti Nazarii celebrabunt, et ut iidem decanus et capitulum ipsam missam teneantur modo predicto facere celebrari, et ob hoc prefatus magister Gaufridus tenetur et promictit, per jamdictum suum juramentum et sub obligacionibus quibus supra, dictos centum et viginti ultimo et ex causis novissime declaratis designatos reddere et effectualiter solvere dictis decano et capitulo vel eorundem certo mandato Edue infra festum beate Marie Magdalenes proximo venturum, cum dampnis et interesse propter hoc habitis et incursis, absque contradictione seu oposicione quacunque super hoc facienda, et insuper modo premisso procurare et cum effectu facere et obtinere suis sumptibus et expensis admortisacionem et consensum dicti domini episcopi ac litteras oportunas ab eodem per quas admortiset redditus et proventus predictos et consenciat in tradicione et quictatione predictis factis decano et capitulo predictis de dictis redditibus et ex causis superius declaratis, necnon tradere et deliberare eisdem decano et capitulo predictas admortisaciones et consensus ac licteras acquestuum reddituum predictorum debitorumque ipsorum reddituum facere intrari in manibus dictorum decani et capituli prout supra. Quibus premissis per dictum magistrum Gaufridum vel suos, prout promisit et superius scripta sunt factis effectualiter et completis, prefati domini decanus et capitulum, nomine quo supra, promiserunt bona fide, etc. Datum et actum Edue in dicto capitulo, anno Domini millesimo trecentesimo septuagesimo septimo, die martis post yemale festum beati Martini, indicione prima, pontificatus sanctissimi in Christo patris et domini nostri domini Gregorii divina providencia pape undecimi anno septimo, presentibus discretis viris dominis Guillermo Ramilly, Johanne Maceoti, in ecclesia Eduensi beneficiatis, et Radulpho de Riperia, presbiteris, testibus ad premissa vocatis specialiter et rogatis.